‹‹ወደ ኋላ የማይመለስ ዴሞክራሲ መትከል እንችላለን›› ጠቅላይ ሚኒስትር ዓብይ አህመድ (ዶ/ር)
‹‹አዲስ ወግ›› በሚል ርዕስ ለሦስተኛ ጊዜ ‹‹የሕግ የበላይነት በዴሞክራሲ ሽግግር ሒደት›› በሚል መሪ ቃል በጠቅላይ ሚኒስትር ጽሕፈት ቤት በተካሄደው ውይይት ላይ በድንገት የተገኙት ጠቅላይ ሚኒስትር ዓብይ አህመድ (ዶ/ር)፣ ‹‹ኢትዮጵያ ውስጥ አሁን ባለው ሁኔታ የሚያሰጉ ነገሮች ሊኖሩ ይችላሉ፤ ግን ኢትዮጵያ ውስጥ ወደ ኋላ የማይመለስ ዴሞክራሲ መትከል እንችላለን፤›› አሉ፡፡አዲስ የተሾሙት የመከላከያ ሚኒስትር አቶ ለማ መገርሳና የውጭ ጉዳይ ሚኒስትር አቶ ገዱ አንዳርጋቸውን ጨምሮ በርካታ ሚኒስትሮችን ባካተተው ዓርብ ግንቦት 2 ቀን 2011 ዓ.ም. በተካሄደ ውይይት፣ ኢትዮጵያ በሕግ ከመግዛት ወደ ሕግ የበላይነት ሽግግር እያደረገች እንዳለች በማመልከት ከአንድ ዓመት በፊት ኢትዮጵያ በሕግ መግዛት ላይ እንዳተኮረች፣ ከአንድ ዓመት ወዲህ ደግሞ የሕግ የበላይነት ማስከበር ላይ ትኩረት እየተደረገ እንደሚገኝ መድረኩን ያስተባበሩት ዮናስ ተስፋ (ዶ/ር) ተናግረዋል፡፡‹‹ከአንድ ዓመት በፊት የነበረው ሥርዓት ከእነ በጎ ጎኖቹ በሕግ መግዛት ነበር፤›› ያሉት ዮናስ (ዶ/ር)፣ ‹‹ባለፈው አንድ ዓመት ከእነ ችግሮቹ የሕግ የበላይነትን ለማስፈን የሚደረግ ጥረት እናያለን፤›› ብለዋል፡፡ጉልበትና ፖለቲካን ነጣጥሎ ማየት እንደማይቻል የጠቆሙት በአዲስ አበባ ዩኒቨርሲቲ የፍልስፍና መምህር ዳኛቸው አሰፋ (ዶ/ር)፣ ዋናው በአገሪቱ የሚታየው ችግር የመንግሥታትን ባህርይ ካለመረዳት የመነጨ ነው ይላሉ፡፡መንግሥት ሁለት ባህርያት አሉት ያሉት ዳኛቸው (ዶ/ር)፣ የሚያስተዳድረው ግዛት ያለው መሆኑና ብቸኛው የጉልበት ተጠቃሚ እንደሆነ አስረድተዋል፡፡ የመጀመርያው በአስደናቂ ሁኔታ የተሳካ ቢሆንም፣ በሁለተኛው ላይ ግን ችግሮች እንደሚታዩ፣ እንዲያውም መንግሥት የሕግ የበላይነትን ከማስከበር ይልቅ ማባባስ መያዙን አስረድተዋል፡፡በአዲስ አበባ ዩኒቨርሲቲ የሕግ ትምህርት ቤት የሕገ መንግሥት መምህር  ጌታቸው አሰፋ (ዶ/ር)፣ የሕግ የበላይነት ከሕግ ሥርዓትና ከሕግ ይዘቶች አኳያ መታየት አለበት ብለው፣ ‹‹ይህ የሕግ የበላይነት ጽንሰ ሐሳብ አግላይ የሆኑ ሕጎቻችን ጨምሮ ይሠራል ወይ? የሕግ የበላይነት መልክ የለውም ወይ?›› ሲሉም ጠይቀዋል፡፡ለዚያ ምላሽ የሰጡት የፌዴራል ጠቅላይ ፍርድ ቤት ፕሬዚዳንት ወ/ሮ መዓዛ አሸናፊ፣ ‹‹ዜጎች የማይወዱትን ሕግ ጭምር ማክበር አለባቸው፤›› ብለው፣ እንዲቀየር ከፈለጉ ግን ተደራጅተው ማስቀየር ይችላሉ ሲሉ ጠቁመዋል፡፡የሕግ የበላይነትን ለማስከበርም የፍርድ ቤቶችን ደካማ አቋም መቀየርና እያንዳንዱ ዜጋ ፍትሕ የእኔ ነው እንዲል ማድረግ እንደሚያስፈልግ ጠቁመዋል፡፡የሰላም ሚኒስትሯ ወ/ሮ ሙፈሪያት ካሚል በበኩላቸው፣ መንግሥት ሕግ ማስከበር ላይ የተያያዘው ማባበል ሳይሆን ማሳተፍን ነው በማለት፣ ‹‹ከአሉታዊ ሰላም ወደ አዎንታዊ ሰላም ነው የመጣነውና ቀደም ብሎ አንፃራዊ ሰላምና ደኅንነት ቢኖርም፣ መዋቅራዊ ቅርፅ አልነበረውም፡፡ ይኼንን ለመቀየር ነው የፖሊሲ ለውጥ ያደረግነው፤›› ብለዋል፡፡ሕግ ለማስከበር የተፈጠሩ ተቋማት ዴሞክራሲያዊ እንዳልነበሩ በማመላከትም፣ ይኼ ግን ሆን ተብሎ የመጣ ሳይሆን በሒደት ከአተገባበር የመነጨ ነው ሲሉም ጠቆም አድርገዋል፡፡ነገር ግን በአገሪቱ የሚታየው የፀጥታና የደኅንነት ችግር ከደኅንነት ሥጋት አልፎ ፍልስፍናዊ ጥያቄዎችን እንደሚያስከትል ከተሳታፊዎች የተነሳ ሲሆን፣ የዚህም ምልከታ አምባገነን ሥርዓት ይሻለናል የሚሉ አመለካከቶች እየተንፀባረቁ መምጣታቸው እንደሆነ ተመልክቷል፡፡ በድንገት የተገኙት ጠቅላይ ሚኒስትር ዓብይም፣ ‹‹መንግሥት ሕጋዊ ሕግ አስከባሪ ነው፤›› በማለት፣ በመደራጀት ሕግ አስከብራለሁ ሲል አይታወቅም ብለው፣ ‹‹ሐሳብን ማስተናገድ ከቻልን ተግባርን መታገስ እንችላለን፤›› በማለት ተናግረዋል፡፡ ‹‹ዴሞክራሲን ሰማነው እንጂ ስላልኖርነው መለማመድ ያስፈልጋል፡፡ ያንን ለማድረግ ማበረታቸው ስንቆነጠጥ መቻል ነው፤›› ሲሉም ገልጸዋል፡፡ እንደ ኢትዮጵያ የራሱን ዜጋ የቀጠቀጠ እንደሌለ የገለጹት ጠቅላይ ሚኒስትሩ፣ ‹‹ይኼ ኪሳራ እንጂ ትርፍ አላስገኘም፡፡ ከአፍሪካ አገሮች ያነሰ ዴሞክራሲ እንዲመጣ አድርጓል፤›› ሲሉም ተችተዋል፡፡ ‹‹ኢትዮጵያ ውስጥ አሁን ባለው ሁኔታ የሚያሠጉ ነገሮች ሊኖሩ ይችላሉ፡፡ ነገር ግን ኢትዮጵያ ውስጥ ወደኋላ የማይመለስ ዴሞክራሲ መትከል እንችላለን፤›› ሲሉም አበክረው ገልጸዋል፡፡  